Nabotåget i Östersund i 2003. Foto: Markus Tellerup 
NSB type 92 og Veolias Regina i Östersund i 2008, da det ble kalt Mittnabotåget.
**Nabotåget** var navnet på det grenseoverskridende togtilbudet mellom Trondheim i Trøndelag og Östersund i Jämtland (Sverige) fra 22. september 2002 til 16. juni 2007 og var betjent av NSB. Siden har NSB og seinere SJ Norge fortsatt å bruke Nabotåget ved omtale av persontrafikken langs Meråkerbanen, mellom Trondheim og Storlien/Östersund. Fra juni 2007 til juni 2012 brukte Veolia Transport Sverige navnet **Mittnabotåget** om sin trafikk mellom Sundsvall i Västernorrland og Storlien med korrespondanse til Trondheim. Siden juni 2013 er det togbytte på Storlien. Strekningen mellom Trondheim og Østersund kjøres med diesellokomotiv, ettersom strekningen på norsk side ikke er elektrifisert.

Historie
--------

6. januar 2002 startet EU-prosjektet *NABO-pendeln* som en del av programmet Interreg Sverige–Norge for grenseoverskridende samarbeid. Prosjektet fokuserte på å få til en smidig togtrafikk på strekningen Trondheim–Östersund. Prosjektet ble forlenget under navnet *Nabotåget* fra 1. juni 2005, fram til det ble endelig avsluttet 30. juni 2007. Prosjektet innebar midler til drift av togene.

Søndag 22. september 2002 startet trafikken under navnet *Nabotåget* som direktetog uten togbytte mellom Trondheim S og Östersund C, og var et samarbeid mellom NSB og Länstrafiken i Jämtlands län. Det hadde da i noen år vært betydelig ventetid mellom de norske og svenske togene på Storlien. Toget hadde to avganger i døgnet og korresponderte med nattoget mellom Östersund og Stockholm. Materiellet som ble brukt i trafikken var to togsett av NSB type 92, nummer 13 og 15, som begge fikk merking for Nabotåget. Denne merkingen forsvant igjen rundt 2004/2005 i forbindelse med at togsettene ble pusset opp og omlakkert.

Fra ruteskiftet sommeren 2003 ble Nabotåget i NSBs rutehefter regnet som en del av togforbindelsene mellom Trondheim og Stockholm/Göteborg. I desember 2003 ble togene forlenget fra Trondheim S via Marienborg (St. Olavs hospital) til Heimdal. Fra januar 2005 falt destinasjonene øst for Östersund bort fra ruteheftet igjen, sammen med nattogkorrespondansen. Under VM i alpint i Åre mellom 3. og 18. februar 2007 gikk Nabotåget kun mellom Trondheim S og Åre, og med andre rutetider tilpasset idrettsarrangementet.

Den 17. juni 2007 tok Veolia Transport Sverige ved anbud over persontrafikken på Mittbanan mellom Storlien og Sundsvall, som siden juni 2002 hadde blitt kjørt av Svenska Tågkompaniet med lokomotiv (El 16) og vogner under navnet *Mittlinjen*. Nabotåget-prosjektet var da avsluttet, men Veolia tok i bruk navnet *Mittnabotåget* på den samlede trafikken langs hele strekningen mellom Sundsvall og Storlien med korrespondanse til Trondheim. Forøvrig gikk togene akkurat som de hadde gjort under prosjektet. Fra januar 2008 ble det togbytte på Storlien for formiddagsavgangene på lørdager, fordi det ene norske togsettet gikk videre til Sundsvall C på fredagskveldene og overnattet der.[]

1. august 2011 overtok länstrafikkselskapet Norrtåg ansvaret for all persontrafikk på Mittbanan fra Trafikverket. Anbudskontrakten til Veolia gjalt fram til juni 2012, da trafikken ble overtatt av Botniatåg, et anbudsselskap eid av SJ AB og DB Regio. Fra og med juni 2013 gikk ikke NSBs tog lenger enn til Storlien, hvor det er togbytte for de som skal videre østover. I 2020 overtok SJ Norge trafikken på Meråkerbanen, men under koronapandemien var trafikken periodevis innstilt. Høsten 2024 planlegges elektrifiseringen av Meråkerbanen å være ferdig slik at togbytte på Storlien ikke lenger er nødvendig.

Referanser
----------

1. ↑  «NABO-pendeln». *Interreg.no*. Besøkt 12. april 2016.
2. ↑  «Nabotåget». *Interreg.no*. Besøkt 12. april 2016.
3. ↑  «Samarbeid over grensene». NSB. 18. september 2002. Arkivert fra originalen 23. september 2002.
4. ↑  «Nytt direktetog til Østersund». NRK Trøndelag. 18. september 2002. Besøkt 12. april 2016.
5. ↑  «Suksess for Nabotåget». NRK Trøndelag. 19. november 2002. Besøkt 12. april 2016.
6. ↑  «Togruter Nabotåget, Trondheim – Østersund, 22.09.02 – 14.12.02» (PDF). NSB. Arkivert fra originalen (PDF) 9. juli 2003.
7. ↑  «Togruter utlandet, 83 Trondheim – Stockholm/Göteborg t/r, 18.08.03–13.12.03» (PDF). NSB. Arkivert fra originalen (PDF) 18. november 2003.
8. ↑  «Togruter utlandet, 83 Trondheim – Stockholm/Göteborg t/r, 14.12.03–12.06.04» (PDF). NSB. Arkivert fra originalen (PDF) 7. april 2004.
9. ↑  «Nabotåget, Trondheim – Östersund, 09.01.2005 – 11.06.2005» (PDF). NSB. Arkivert fra originalen (PDF) 13. mai 2005.
10. ↑  «Nabotåget, Trondheim – Östersund, 07.01.2007 – 16.06.2007» (PDF). NSB. Arkivert fra originalen (PDF) 5. februar 2007.
11. ↑  «Mittnabotåget» **(svensk)**. Veolia Transport Sverige. Arkivert fra originalen 15. desember 2008.
12. ↑  «Mittlinjen» **(svensk)**. Svenska Tågkompaniet. Arkivert fra originalen 11. juni 2007.
13. ↑  «Trondheim S – Storlien – Östersund, gjelder i perioden 06.01.08 – 14.06.08». NSB.
14. ↑  «72 Trondheim S–Storlien–Östersund, 09.06.2013–14.12.2013» (PDF). NSB. Arkivert fra originalen (PDF) 11. juli 2013.
15. ↑  «Støyende arbeid på Trønder- og Meråkerbanen | Bane NOR». *www.banenor.no*. 2. januar 2023. Besøkt 15. juni 2023.